CELEX: 32019D0639
Language: bg
Date: 2019-04-15 00:00:00
Title: Решение (ЕС) 2019/639 на Съвета от 15 април 2019 година относно позицията, която трябва да се заеме от името на Европейския съюз на деветото заседание на Конференцията на страните във връзка с измененията на приложения А и Б към Стокхолмската конвенция за устойчивите органични замърсители

24.4.2019   
               
               
                  BG
               
               
                  Официален вестник на Европейския съюз
               
               
                  L 109/22
               
            
         РЕШЕНИЕ (ЕС) 2019/639 НА СЪВЕТА
         от 15 април 2019 година
         относно позицията, която трябва да се заеме от името на Европейския съюз на деветото заседание на Конференцията на страните във връзка с измененията на приложения А и Б към Стокхолмската конвенция за устойчивите органични замърсители
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Стокхолмската конвенция за устойчивите органични замърсители (наричана по-долу „Конвенцията“) влезе в сила на 17 май 2004 г. и беше сключена от Съюза с Решение 2006/507/ЕО на Съвета (1).
                  
               
                     (2)
                  
                  
                     С Регламент (ЕО) № 850/2004 на Европейския парламент и на Съвета (2) Конвенцията се въвежда в рамките на Съюза.
                  
               
                     (3)
                  
                  
                     В съответствие с член 8 от Конвенцията Конференцията на страните може да включи химични вещества и препарати в приложения А, Б и/или В към Конвенцията и да определи мерките за контрол, свързани с тези химични вещества и препарати.
                  
               
                     (4)
                  
                  
                     С цел защита на човешкото здраве и околната среда от бъдещи изпускания на дикофол, перфлуорооктанова киселина (PFOA), нейните соли и свързаните с PFOA съединения е необходимо да се намали или премахне производството и употребата на тези химични вещества и препарати в световен план и да се подкрепи включването им в съответните приложения към Конвенцията. Освен това е необходимо да се намали още повече или да се премахне употребата на перфлуорооктансулфонова киселина (PFOS), нейните соли и перфлуорооктансулфонилфлуорид (PFOSF), като се изменят или заличат допустимите употреби и/или специфичните изключения в приложение Б към Конвенцията.
                  
               
                     (5)
                  
                  
                     На деветото ѝ заседание се очаква Конференцията на страните да реши дали да включи тези химични вещества и препарати в приложение А към Конвенцията и да изменени съществуващите вписвания в приложение Б към Конвенцията.
                  
               
                     (6)
                  
                  
                     Целесъобразно е да се определи позицията, която трябва да се заеме от името на Съюза на деветото заседание на Конференцията на страните във връзка с измененията на приложения А и Б към Конвенцията, тъй като измененията ще бъдат обвързващи за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Предвид съответните препоръки на Комитета за преглед на устойчивите органични замърсители позицията, която трябва да се заеме от името на Съюза на деветото заседание на Конференцията на страните по Стокхолмската конвенция за устойчивите органични замърсители (наричана по-долу „Конвенцията“), е да подкрепи:
            
                        а)
                     
                     
                        включването на дикофола в приложение А към Конвенцията без специфични изключения;
                     
                  
                        б)
                     
                     
                        включването на перфлуорооктановата киселина (PFOA), нейните соли и свързаните с PFOA съединения в приложение А към Конвенцията, включително вмъкването на нова част [X] в приложение А към Конвенцията, със специфични изключения за:
                        
                                    i)
                                 
                                 
                                    производството на полупроводници или свързани електронни устройства, включително — за срок от 10 години от датата на влизане в сила на измененията — изключение за частите за ремонт на оборудване за производство на полупроводници или свързани електронни устройства;
                                 
                              
                                    ii)
                                 
                                 
                                    фотографски покрития, нанасяни върху филми;
                                 
                              
                                    iii)
                                 
                                 
                                    облекла с олеофобни и хидрофобни свойства за защита на работниците от опасни течности, свързани с рискове за тяхното здраве и безопасност;
                                 
                              
                                    iv)
                                 
                                 
                                    инвазивни и имплантируеми медицински изделия;
                                 
                              
                                    v)
                                 
                                 
                                    пожарогасителна пяна за премахване на изпаренията от течни горива и за борба с пожарите, предизвикани от течни горива, която вече се съдържа в монтирани системи, включително подвижни и стационарни системи;
                                 
                              
                                    vi)
                                 
                                 
                                    използването на перфлуорооктилов йодид за производството на перфлуорооктилов бромид с цел производство на фармацевтични продукти до 2036 г., като се предвиди извършването на редовен преглед;
                                 
                              
                  
                        в)
                     
                     
                        изменение на част [X], алинея 3 (б) от приложение A към Конвенцията относно PFOA и нейните соли и свързаните с PFOA съединения: добавянето на „Изпитване за проверка на правилното функциониране на монтирана система, която вече съдържа противопожарна пяна, която съдържа или може да съдържа PFOA, нейните соли и свързани с PFOA съединения, може да се допусне, при условие че емисиите в околната среда са предотвратени и събраните отпадъчни води се обезвреждат по екологосъобразен начин в съответствие с член 6, алинея 1 от Конвенцията.“;
                     
                  
                        г)
                     
                     
                        заличаване на следните „допустими употреби“ от текста за перфлуорооктансулфоновата киселина (PFOS) и нейните производни в приложение Б към Конвенцията: фотолитография, фоторезисторни и антирефлективни покрития за полупроводници, байцващ агент за полупроводници и керамични филтри, хидравлични флуиди за авиацията, някои медицински изделия (като покрития на основата на съполимери на етилен тетрафлуороетилен (ETFE) и производство на рентгеноконтрастен ETFE, медицински изделия за инвитро диагностика и CCD цветни филтри);
                     
                  
                        д)
                     
                     
                        заличаване на следните „специфични изключения“ от текста за PFOS и нейните производни в приложение Б към Конвенцията: фотомаски при производството на полупроводници и дисплеи от течни кристали (LCD), галванични покрития за метали (твърдо галванизиране), галванични покрития за метали (декоративно галванизиране), електрически и електронни компоненти за някои цветни принтери и цветни копирни машини, инсектициди за борба срещу червената огнена мравка и термитите, химични реагенти при нефтодобива;
                     
                  
                        е)
                     
                     
                        изменение на „допустимата употреба“ за PFOS и нейните производни за производството и употребата на пожарогасителна пяна в „специфично изключение“ за употребата на пожарогасителна пяна за премахване на изпаренията от течни горива и за борба с пожарите, предизвикани от течни горива;
                     
                  
                        ж)
                     
                     
                        изменение на „допустимата употреба“ за PFOS и нейните производни за производство и употреба за галванични покрития за метали (твърдо галванизиране) само в системи със затворен цикъл в „специфично изключение“ за тази употреба;
                     
                  
                        з)
                     
                     
                        изменение на „допустимата употреба“ за PFOS и нейните производни за примамки за насекоми за борба с листоядните термитни мравки от рода Atta spp. и Acromyrmex spp. чрез включване на сулфлурамид и пояснение, че „допустимата употреба“ е само за селскостопански цели.
                     
                  
         
            Член 2
            Незначителни промени в позицията, посочена в член 1, може да се договорят в хода на деветото заседание на Конференцията на страните от представителите на Съюза, след консултация с държавите членки в рамките на координационни срещи на място, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 15 април 2019 година.
            
               
                  За Съвета
               
               
                  Председател
               
               P. DAEA
            
         
         
            (1)  Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).
         
            (2)  Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (ОВ L 158, 30.4.2004 г., стр. 7).